በቦሌ ክፍለ ከተማ የሚኖሩት ወይዘሮ እናኑ አሰምሬ የግል ሕንጻቸውን ለኮሮና ቫይረስ መከላከል ተግባር እንዲውል ሰጡ
አዲስ አበባ:- (ኢዜአ) በቦሌ ክፍለ ከተማ የሚኖሩት ወይዘሮ እናኑ አሰምሬ በወር እስከ 200 ሺህ ብር የሚከራይ የግል ሕንጻቸውን ለኮሮና ቫይረስ (ኮቪድ-19) መከላከል ተግባር እንዲውል ሰጡ። 
ለተለያዩ የቢሮ አገልግሎቶች ተከራይቶ እስከ 200 ሺህ ብር ወርሐዊ ገቢ የነበረውን ሕንጻ ባለቤቷ ወይዘሮ እናኑ ለጤና ሚኒስቴር አስረክበዋል።
ሕንጻውን የጤና ሚኒስትር ዴኤታ ወይዘሮ ሰሃርላ አብዱላሂ በቦታው ተገኝተው የተረከቡ ሲሆን ከ50 እስከ 60 አልጋዎችን ይይዛል ተብሏል።
በኮሮና መከላከልና መቆጣጠር ሥራ ላይ ለተሰማሩ የጤና ባለሙያዎች ጊዜያዊ መኖሪያ ሆኖ እንደሚያገለግልም ተገልጿል።
መንግሥት የቫይረሱን ሥርጭት ለመከላከል እያደረገ ያለውን ጥረት እንደሚያደንቁ የተናገሩት ወይዘሮ እናኑ፤ የመንግሥትን ጥረት ለመደገፍ ሕንጻውን በጊዜያዊነት መስጠታቸውን ገልፀዋል።
“ቫይረሱን ለመከላከል እየታገሉ ያሉ የጤና ባለሙያዎችን ራሳችንን ከቫይረሱ በመጠበቅና ያለንን በመለገስ ልንረዳቸው ይገባል” ሲሉም ተናግረዋል። 
“ወረርሽኙ ከገባ ጀምሮ መንግሥት የሚያደርገውን ርብርብ እናደንቃለን፤ እናውቃለን። የተቻለውን ሁሉ እያደረገ ነው።ይህ ነገር እያለ ወገን እንደ ቅጠል እየረገፈ ይህንን ቤት ይዘን እንቀመጣለን ብለን አይደለም። ሰው ደህና ሲሆን፣ ህዝብ ሲኖር፣ አገር ሲኖር ነው ሁሉ ነገር የሚሆነው። ይሄን በሚል ነው ይሄን ለመስጠት ያሰብነው” ብለዋል።
የጤና ሚኒስትር ዴኤታ ወይዘሮ ሰሃርላ አብዱላሂ ግለሰቧን ለበጎ ተግባራቸው አመስግነው፤ ሁሉም ኢትዮጵያዊ ከሞራል ድጋፍ ጀምሮ በሚችለው ሁሉ ከጤና ባለሙያዎች ጎን እንዲቆም ጥሪ አቅርበዋል። 
“ከሃምሳ እስከ ስልሳ የሚሆኑ አልጋዎችን የሚይዝ ነው ይሄ ህንፃ እንደምታዩት ስለዚህ ባለቤቶቹንም በዚህ አጋጣሚ ማመስገን እፈልጋለሁ። በተለይ የጤና ባለሙያዎቻችን አሁን ከተጋረጠባቸው ችግር አንፃር ሁሉም የኢትዮጵያ ህዝብ ማለት በሚችልበት መልኩ ከጎናቸው እንዲቆም ጥሪ ማስተላለፍ እፈልጋለሁ ሲሉ ተናግረዋል።
ወይዘሮ እናኑ አሰምሬ በኢትዮጵያ አየር መንገድ ተቀጥረው ለ37 ዓመታት ያገለገሉ ኢትዮጵያዊት ናቸው።አዲስ ዘመን  ሚያዝያ 10/2012